12 Ambulare

Ambulant boni, ambulant mali. Mali vero per latam viam culpe, Philip. 3[:18]: *Multi ambulant quos sepe dicebam vobis nunc autem flens dico inimicos crucis Christi;* [Matt. 7:13]: *per angustam portam*.

Vnde uult Dominus seruos suos in presenti ambulare et proficere. Set nota, neque tardare qua de causa reprehendit ociosos et stantes qui nolunt proficere, Matt. 20[:6]: *Quid hic statis tota die ociosi*? Sic est ambulandum, set in prima est standum, 3 Reg. 10[:8]: *Beati serui tui qui stant coram te semper.*

Ambulandum est, igitur, in uita presenti, sicut precipit Dominus Abrahe, Gen. 17[:1]: *Ambula coram me et esto perfectus*, quasi dicit, nisi ambules et proficias non eris perfectus. Secundum Philosophos, animalia que non ambulant indicantur imperfecta. Sic et non proficientes in hac uita indicantur defectui. Propter hoc illa animalia que apparuerunt iuxta rotas, Ezech. 1[:18-19]: Cum *rotis pariter ambulabant*. Racio huius est quia est in terra hostili uel qui abiurauit terram. Bonum est ei ambulare continue donec euaserit. Sic quilibet homo viuit hic cum periculis et qui ad celum aspirat quasi abiurauit terram istam et talis debet festinare, nec in aliquam partem declinare, Ysia. 30[:21]: *Hec* est *via ambulate in ea neque ad dexteram neque ad sinistram* declinabit. Dicit Philosopher, 8, *De animalibus,* capitulo tercio, quod pastores docentes suos suas ambulare festinater, cum audierint vocem alicuius sonitus, ne forte accedente tonitruo, aliqua ouis grauida sola remaneat et faciat aborsum. Sic debent electi Dei auditis periculis huius mundi proficere festine, Heb. 4[:11]: *Festinemus ingredi in illam requiem*.

Item, qui est in loco voraginoso debet festinare, talis locus est mundus. Ideo dixit angelus ad Loth, Gen. 19[:17]: *Noli respicere post tergum nec stes in omni* arta *regione*. Iccirco qui uult rite proficere in uia spirituali debet plura secum habere ad instar corporaliter proficiscencium primo lumen, ut via et patria quoquomodo cognoscatur. Nam via presens est tenebrosa set hoc habetur per fidem, Joan. 11[:9]: *Si quis ambulauerit in die non offendit quia lucem huius mundi videt*. Et Joan. 12[:35]: *Ambulate dum lucem habetis.* Et 2 Cor. 5[:7]: *Per fidem ambulamus et non per speciem*. Econtra est de infidelibus, Psal. [81:5]: *Nescierunt neque* *intellexerunt* *in tenebris ambulant*.

Secundo, debet ambulans habere confidenciam ut ad patriam pertingat set hoc habetur per spem, Ysia. 40[:31]: *Qui sperant in Domino mutabunt fortitudinem* ambulabunt et non deficient.

Tercio, amor /f. 4rb/ patrie, ut diligatur quod fit per caritatem, Eph. 5[:2]: *Ambulate in dileccione*. Set Tob. 3[:5]: *Non* agimus *secundum precepta tua et non ambulauimus* simpliciter.

Quarto, requiritur rectitudo vie ne ab ea deuietur quod hic per prudenciam, Prou. 9[:6]: *Ambulate per vias prudencie*. Eph. 5[:15]: Vide *quomodo caute ambuletis*.

¶ Quinto, requiritur sobrietas modestie ne grauetur onere quod fit per temperanciam, Gal. 5[:16]: *Spiritu ambulate et desiderium carnis non perficietis*. Quo contra de immundis dicitur qui ambulant sicut testudo contra parietem, 1 Pet. 4[:3]: Ambulauit *in luxuriis desideriis* vinolentiis *comessacionibus.* Sicut porcus sub quercu, Philip. 3[:18]: *Multi ambulant, quos sepe dicebam uobis,* modo *autem flens dico*.

¶ Sexto, requiritur vigor persone ne in via deficiat, quod habetur per fortitudinem, 3 Reg. 19[:8]: *Ambulauit in fortitudine cibi illius,* id est, non reuertebantur cum ambularent. Quo contra de inconstantibus dicitur qui ambulant sicut cancer, Joan. 6[:67]: *Ex hoc multi discipulorum abierunt retro*.

¶ Set hic nota quod tria impediunt ambulantem ne perueniat ad patriam intentam, scilicet, error vie, torpor persone, odium patrie. Set[[1]](#endnote-1) contra tria iuuant ut si homo habeat bonum ductorem, si patiatur vie laborem, si moueatur ad patrie amorem.

¶ Bonus, autem, ductor est triplex: homo, angelus, Deus. Homo est prelatus et predicator, Psal. [67:28]: *Principes Iuda duces eorum*. Set heu, quia Luc. 6[:39]: Si *cecus cecum* ducat prebeat *ambo in fouiam cadent*? Vnde, Bernardus, ridiculosa immo monstruosa res est speculator cecus, preco mutus, doctor inscius, cursor claudus.

Secundus ductor est angelus, et ille melius ducit quam homo, quia Tob. [5:15] dicitur, *Ego ducam eum* sanum *et reducam*.

Tercius ductor est Deus et ille optimus quia omnia nouit et non fallit, Psal. [118:1]: *Beati immaculati in via qui ambulant in lege Domini.* Nam, non preuabit bonis, eos qui ambulant in innocencia. Iccirco iuxta consilium Apostoli [1] Thess. 4[:12]: *Honeste ambuletis ad eos qui foris sunt.* Et Eph. 4[:1]: *Obsecro vos ego vinctus in Domino ut digne ambuletis.* At quia in uia presenti iumento insides quod est caro tua. Vide ne iumentum lasciuieris. A via te abducat, fame doma, quod freno non potes. Exemplo Apostoli [1] Cor. [9:27]: *Castigo corpus meum et in seruitutem redigo*. Set tria genera ambulancium abhominatur Deus: remanentes, retrocedentes, aberrantes. Primi sunt excitandi, secundi reuocandi, tercii per viam ducendi.

Igitur, ambulandum est post Christum quia ipse est rectus ductor erancium, securus saluator sequencium, et quia ducit ad bonum hospicium. De primo, Christus est rectus ductor erroris nam ipse ambulauit viam istam 33 annis et bene nouit eam, Tob. 5[:8]: *Noui omnia itinera eius et frequenter ambulaui*. Hosea 11[:10]: *Post Dominum ambulabunt*. Ysai. 30[:21]: *Hec* est *via, ambulate in ea.* Ysai. 2[:3]: *Docebit* vos Dominus *vias suas et ambulabimus in semitis eius.* Et Hosea 14[:10]: *Recte vie Domini et iusti ambulabunt in eis.*

¶ Nonne, igitur, ambulares libenter cum eo in via qui portaret te et sarcinam tuam, talis est Christus. Nam ipse portauit onera peccatorum nostrorum, 1 Pet 2[:24]: *Peccata nostra pertulit in corpore suo super lignum*.

Item, portat nos nobis compaciendo, Deut. [1:31]: *Portauit te Dominus Deus tuus ut solet homo* sustentare *paruulum suum in omni via per quam ambulasti donec veniretis ad locum istum*.

¶ Secundo, ambulandum est post Christum quia ipse est securus saluator sequencium. In comitatu regio poterit quis saluus ambulare, set ipse est rex magnum habens comitatum, Dan. 7[:10]: *Milia milium* ministrare *ei et decies centena milia* assis *ei.* Igitur qui ambulat post eum secure vadit, Prou. 3[:23]: *Tunc ambulabis fiducialiter in via* *tua.* Et Ysai. [43:2-3]: Que *cum ambulaueris* per ignem *non combureris; ego* enim *Dominus Deus tuus, sanctus Israel, saluator tuus*.

Vnde, nota quod qui ambulat extra viam uel solus spe spoliatur uel occiditur, set peccator est extra viam, Ps. [118:3]: Non *enim qui operantur* /f. 4va/ *iniquitatem in* viam *eius ambulauerunt.* Tales enim sunt[[2]](#endnote-2) latrones. Nolunt esse in itinere recto set extra, Prou. 2[:13]: Reliquerunt *iter rectum et* ambulant per vias tenebrosas.

Ideo, tales sepe exterminantur, Judith 5[:22]: *Cum recessissent a via quam dederat illis Deus ut ambularent in* ea *exterminati sunt*. Job 6[:18]: *Ambulabunt in vacuum et peribunt.* Set qui ambulant in vie penitencie secure ambulant, Bar. 3[:13]: *Si in via Dei ambulasces habitasses* vtique *in pace* *sempiterna*. Et 3 Reg. 3[:14]: *Si ambulaueris in viis meis et custodieris* precepta mea, *sicut ambulauit pater tuus longas faciem dies tuas.* Ideo *qui dicit se in ipso* esse*, debet, sicut* ipse *ambulauit, et ipse ambulare*, [1] Joan. [2:6].

Tercio, ambulandum est post Christum quia ipse ducit ad bonum hospicium. Mos est itinerancium innicium premittere, bonum hospicium querere, necessaria preparare, et post innicium ambulare, sic Christus in via penitencie precessit celum parauit, Joan: 14[:2]: *Vado parare vobis locum.*

Igitur, post eum ambulandum est, Deut. 5[:33]: *Per viam quam precepit* vobis *Deus ambulabitis ut viuatis.* Ergo, ambulandum est prudenter propter insidiantis caliditatem, constanter propter cadendi facilitatem, simpliciter propter erroris duplicitatem.

¶ Primo, igitur, ambulandum est prudenter ad quod duo requiruntur, scilicet, quod sit incessus sine strepitu quod sit penuria in vestitu tuo.

¶ De primo, sic incessus sine strepitu ne hostibus innotescat, set via vestra est periculosa, [2] Cor. [11:26]: *In itineribus sepe periculis fluminum*, etc. Igitur sine strepitu verborum est incedendum, Iosh. 6[:10]: *Non clamabitis* neque *vllus sermo* egredietur de *ore vestro.*

Secundo, requiritur penuria in vestitu. Tales, enim, non facile spoliantur in via. Sic penitens debet vitare superflua. Hac cautela vsi sunt Gabaonite portantes secum vetera calciamenta coram Iosue ut mortem euaderent, Joshua [9:5-13].

¶ Hiis cautelis vtamur nos, Eph. 5[:15]: *Videte quomodo caute ambuletis non quasi insipientes. Set quasi sapientes redimentes tempus quoniam dies [mali sunt]*. Nota in ista auctoritate quod premittit *Videte* quia peccatum excecat ne possit quis bibere, Psal. [81:5]: *Nescierunt, neque intellexerunt, in tenebris ambulant.* Igitur, qui uult videre debet in luce ambulare, Ysai. 60[:3]: *Ambulabunt gentes in lumine tuo*. Qui enim ambulat in tenebris incurrit disgregacionem a societate et offensionem impetere, sic est de peccante, 1 Joan. 1[:7]: *Si in luce ambulemus sicut ipse in luce est societatem habemus ad inuicem.* Et Joan 11[:9-10]: *Si quis* ambulat *in die non offendit quia lucem huius mundi videt. Si ambulauerit in* tenebris *offendit quia lux non est in eo.* Igitur ambulanti necessariam est videre, Jer. 6[:16]: *Videte et interrogate de semitis antiquis que sit via bona et ambulate in ea*.

¶ Secundo, ambulandum est constanter propter cadendi facilitatem, nam via huius uite est lubrica, Psal. [34:6]: *Via* illorum *tenebre et lubricum.* Thren. 4[:18]: *Lubricauerunt vestigia nostra in itinere platearum*. Ergo, Col. 4[:5]: *In sapiencia ambulate ad eos qui foris sunt redimentes tempus*.

¶ Tercio, ambulandum est simpliciter contra erroris duplicitatem, quia peccatores sunt ebrii modo sunt in via modo extra, quia modo penitent modo peccant, set sobrius non sum, Prou. 28[:18]: *Ambulat simpliciter saluus erit qui peruersis graditur viis concidet.* In malum de talibus est sicut de latrone abiurante regionem, qui si capiatur extra viam occiditur, set detineat viam regiam vadet condenter.

¶ Qui enim ambulant male sunt in multo labore, set sine fructu, nam sicut equus in molendino iternit tota die et est in magno motu et non proficit quia ibi incipit terminat et in fine diei nichil percipiet nisi furfur illius rei pro qua laborat. Sic multo a delicto vitam sumunt, Psal. [11:9]: *In circuitu impii ambulant*. Jer. 6[:28]: *Omnes isti principes ambulantes fraudulenter corupti sunt*. Igitur, cum motu circulari non sit perfectus ambulandum est in via rectitudinis, Eccli. [51:20] /f.4vb/ quia *ambulauit pes meus iter rectum*.

Item, multi sicut vermes in carne ambulant [Judith 16:21] et tandem cum carne proiciuntur in foueam, Mich. 6[:16]: *Ambulasti in voluptatibus ut darem te in perdicionem*.

Item, aliqui sicut talpa ambulant sub terra per cupiditatem ne radius solis eos attingat. Inter omnia elementa solummodo terra prebet obstaculum soluti solari, sic terrena cupiditas impedit auditum verbi Dei, Jer. 16[:12]: *Ecce vnusquisque ambulat post prauitatem cordis sui ut me non audiat*.

1. set ] *add*. set F.128. [↑](#endnote-ref-1)
2. sunt ] *corr*. saciit F.128. [↑](#endnote-ref-2)